**Gozdovi**

Gozd ima velik vpliv na okolje. Ne vpliva samo na območje, ki ga pokriva, temveč tudi  na širno okolico. Vpliv gozdov je mogoče čutiti v krajih, ki so oddaljeni nekaj sto ali celo nekaj tisoč kilometrov. Vplivi gozdov omogočajo razvoj človeka in družbe, čeprav se ljudje tega navadno ne zavedamo. Gozd predstavlja življenjsko okolje številnim rastlinskim in živalskim vrstam ter glivam. Veliko živalskih vrst, ki živijo v gozdovih, je ogroženih zaradi poslabšanja podnebnih razmer, človekovega neprimernega poseganja v naravo, požarov ... Večini ljudi je malo mar za naravo in okolje, ki nam omogoča preživetje na tem planetu, saj razmišljajo samo o denarju in svojih lastnih željah in potrebah. Na srečo obstajajo tudi takšni ljudje, ki jim ni vseeno in želijo pomagati. Združujejo se v številnih skupinah, ki z raznimi dobrodelnimi akcijami poskušajo narediti ta svet boljši in lepši.

Leto 2020 nismo ravno najbolje začeli, saj so se v začetku januarja začeli hitro širiti požari v Avstraliji. »Mega« požari niso uničevali samo življenj, domov, živine in kmetij, ampak se je količina prašnih delcev v večjih mestih še povečala. Posledice se ne opazijo samo v sami dejavnosti kmetovanja, temveč tudi pri živalih. Veliko živalskih vrst, kot so na primer koale, je ogroženih zaradi požarov. Ljudje so se zbrali in jim pomagali, nekaj sto so jih rešili. Požari so se malo umirili po nekaj zelo napornih tednih, ko je prvič zapadel dež. Medtem ko so se požari zmanjševali, so Avstralijo zajele številne nevihte in deževje, ponekod je prišlo tudi do poplav. To je povzročilo še nove težave. Čez nekaj tednov so požari ugasnili in tudi nevihte so se končale.

Na srečo v Srednji Evropi zaradi drugačnih klimatskih razmer še nismo imeli veliko izkušenj z gozdnimi požari, smo pa pred nekaj leti v Sloveniji doživeli žled, ki je slabo vplival na gospodarstvo in na živali, ki so živele v okolici. Po takih dogodkih, ki močno vplivajo na gozd, se gozd težko obnovi oz. traja kar nekaj desetletij, da si deloma opomore.

Ljudem je na splošno malo mar za gozdove in se ne zavedajo, kako pomembni so v resnici. Prav bi bilo, da bi bili vsi osveščeni glede tega, kar se dogaja, saj bi se tako več ljudi zavedalo pomembnosti naših gozdov in bi delovali ter se borili v dobro gozdov. Le-tako bomo lahko uživali visoko kvaliteto življenja tudi v bodoče.

Viri in literature:

-Knjiga o gozdu (Eleršek,2001)

-Gozdovi in gozdarstvo Slovenije (Perko,1998)

-Trees of Britain and Europe (Humphries,1992)

-<https://www.gozd-les.com/slovenski-gozdovi/vloge-gozda>

-<https://amp.cnn.com/cnn/2020/01/01/australia-fires-explainer-intl-hnk-scli/index.html>

Avtorica: Zoja Miklavčič